钦定古今图书集成/明伦汇编/官常典/第478卷 > 江文遥
## 钦定古今图书集成/明伦汇编/官常典/第478卷 > 江文遥

按《魏书江悦之传》：“悦之子文遥，少有大度，轻财好士，
士多归之。道迁之图杨灵珍也，文遥奋剑请行，遂手
斩灵珍。正始二年，除步兵校尉，遭父忧，解官。永平初，
袭封，拜前军，出为咸阳太守。勤于礼接，终日坐厅事。
至者见之，假以恩颜，屏人密问。于是民所疾苦，大盗
姓名，奸猾吏长无不知悉，郡中震肃，奸劫息止，治为
雍州诸郡之最。”征拜骁骑将军、辅国将军，进号征卤
将军。肃宗初，拜平原太守。在郡六年，政理如在咸阳。
迁后将军、安州刺史。文遥善于绥纳，甚得物情。时杜
洛周、葛荣等相继叛逆，自幽、燕以南，悉皆沦陷。唯文
遥介在群贼之外，孤城独守，鸠集荒馀，且耕且战，百
姓皆乐为用。建义元年七月，遘疾卒于州，年五十五